Al è une altre volte timp di “Viva Onde Furlane”. La edizion 2013 de fieste-conciert di autofinanziament di Radio Onde Furlane che dal 2010 e segne la rivade de Sierade chest an e devente un event di mieç Istât e si sposte di Cjasielis a Udin. L’apontament al è li dal Parc dal Cormôr, a Udin, inte suaze di chest an si davuelzarà dentri dal Homepage Festival, vinars ai 2 di Avost a tacâ di vot sot sere.
“Viva Onde Furlane”, che ogni an al cjape dentri un miâr e passe di scoltadôrs, amîs e colaboradôrs de “radio libare dai furlans”, al jere nassût tant che rispueste ae politiche regjonâl di riduzion des ativitâts di tutele e di promozion de lenghe furlane, setôr là che Onde Furlane e davuelç une funzion decisive, no dome cu la sô programazion radiofoniche e la sô ativitât di informazion, intratigniment e produzion culturâl par furlan ma ancje cu la valorizazion di dut ce che si môf in Friûl te musiche, te art e te creativitât, cu lis colaborazions cun chê s altris minorancis linguistichis in Europe e cu lis relazions disvilupadis cui furlans pal mont e soredut cui plui zovins.
Il conciert al viodarà sul palc i Arbe Garbe, inte lôr ultime reincarnazion “jazzfolkpunknoise”, e la cubiade dute di scuvierzi formade dal bluesom Fabian Riz e dal jazz blues hardcore feroç dal Orko Trio, vuidât dal tastierist Giorgio Pacorig.
A Viva Onde Furlane Riz e Orko Trio a presentaran in anteprime i tocs dal cd che a son daûr a regjistrâ pe etichete Musiche Furlane Fuarte. La opare e mostre za di jessi une des produzions musicâls plui inovativis e cjamadis di fuarce poetiche de musiche furlane, intant che il conciert al sarà dal sigûr un dai events musicâi plui ferbints di chest an in Friûl.
Ae musiche dal vîf si alternaran doi DJ set in linie cu la serade, Abrasive e Hybrida, che a curin dôs trasmissions di cult dentri dal palinsest di Onde Furlane, e lis incursions sul palc dai “Cjastrons”, grup comic che ta chescj ultins mês al è daûr a fâ il fisco su lis frecuencis de radio.
“Viva Onde Furlane” e je inmaneade di “Lenghis dal Drâc – Amîs di Onde Furlane”, la associazion nassude par svilupâ iniziativis a pro de radio, adun cun Homepage Festival e Hybrida.
Par tirâ sù lis adesions dal public intant de serade si varà une postazion là che a saran fûr ancje lis produzions musicâls, editoriâls e audiovisivis di Onde Furlane. Jentrade libare, ufierte… «obleade».
Info in rêt: www.ondefurlane.eu.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn